《哭杨虞臣丈》
宋代·周孚

先君捐馆时，亲旧止四五。丁宁奉遗训，我没谁抚汝。

孤生卧苫块，泣血诵此语。杨公十年旧，不见五年许。

两萍忽相遇，握手涕如雨。高怀几骨肉，老语倾肺腑。

生死见交情，公固不愧古。呜呼英锐气，又掩泉下土。

我行田野间，陈迹时一睹。尚馀旧题壁，犹有所畦圃。

二儿吾未识，必有称家主。寥寥先友记，文缺久不补。

渠如能缀缉，吾敢惮覼缕。但得行实完，虽迟不犹愈。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。